בני ביטון

בני ביטון (נולד ב-6 באוקטובר 1959) הוא ראש העיר העשירי של דימונה. מכהן בתפקידו משנת 2013. בני ביטון, נולד בדימונה שבנגב המזרחי, כבן זקונים של חנה (אנט) ואברהם ביטון. הוא גדל והתחנך בדימונה, ואת שירותו בצה"ל מילא כלוחם בגדוד 50 של חטיבת הצנחנים כבן גרעין של השומר הצעיר הנשלח לקיבוץ גבולות. לאחר שחרורו מצה"ל עבד במפעלי ים המלח. בשנת 1989 החל לשמש כעוזר ראש העיר גבי ללוש, ולאחר מכן כמנהל האגף לשיפור פני העיר. בשנת 1993 נבחר לראשונה למועצת העיר דימונה במסגרת רשימת הליכוד, ושימש בתפקיד סגן ראש העיר וממונה על תחום שיפור פני העיר ותחום תכנון ובנייה, בנוסף ביטון מונה ליו"ר איגוד כיבוי ערים במחוז נגב. התמודד פעמיים (שנת 1998 ו-2008) לראשות עיריית דימונה, ובשנת 2011 נבחר לכהן כראש רשימת הליכוד לראשות העיר דימונה. שימש במגוון תפקידים ציבוריים הן במסגרת תנועת הליכוד והן במסגרת המוניציפלית. בין הבולטים שבהם: יו"ר הנהלת סניף הליכוד בדימונה, חבר מרכז הליכוד, חבר הוועדה המוניציפלית, יו"ר איגוד ערים לכבאות, יו"ר איגוד התיירות מחוז דרום ויו"ר ועדת בניין ערים מחוז דרום. בנוסף לתפקידו כראש עיריית דימונה, משמש ביטון גם כסגן יו"ר השלטון המקומי, יו"ר פורום ערי הפיתוח, יו"ר הרשות לפיתוח הנגב וכן יו"ר אשכול נגב מזרחי. בבחירות לרשויות המקומיות ב-2013 התמודד שוב מטעם רשימת הליכוד על ראשות העיר וניצח, לאחר שזכה ברוב של 47.6% לעומת יריבו אלי בורנשטיין (36.1%) - ראש העיר המכהן. לאחר שזה האחרון החליף בתפקיד את מאיר כהן, שפרש מתפקידו לאחר שנבחר לכנסת ה-19. בתקופת כהונתו כראש העיר ירדה האבטלה בעיר מ-17% ל-6%, וכן גדל תקציב העירייה, על ידי חתימת הסכם חדש בין הקריה למחקר גרעיני לבין עיריית דימונה, ובו סוכם כי החל משנת 2015 יגדלו דמי הארנונה שתעביר הקריה למחקר גרעיני לעיריית דימונה לכ־21 מיליון ש"ח בשנה (עד להסכם זה הועברו כ-6 מיליון ש"ח בלבד). בנוסף, סוכם כי בסיס חיל האוויר נבטים יהווה החל משנת 2015 חלק משטחה המוניציפלי של העיר דימונה ובכך גדלו הכנסות העירייה בכ-3 מיליון ש"ח בשנה. כמו כן, נחתם הסכם חדש בנוגע לחלוקת הארנונה מאזור התעשייה מישור רותם, שבעקבותיו תעביר המועצה האזורית תמר לעיריית דימונה כ-6 מיליון ש"ח בשנה. בינואר 2014 חתמו משרד התחבורה ועיריית דימונה על הסכם להקמת תחנת רכבת חדשה בעיר, שתוקם במסגרת מרכז תחבורתי שישרת גם את קווי האוטובוס בעיר. מרכז התחבורה החדש ייבנה בכניסה לעיר, ויחליף את תחנת הרכבת המרוחקת יחסית. בתחילת 2021 אישרה להפקדה, הוועדה המחוזית לתכנון ולבנייה – מחוז הדרום את תוכנית התחנה ואת שדרוג והרחבת מסילת באר שבע-דימונה-צפע-רותם. במהלך כהונתו מערכת החינוך בעיר זכתה בפעם השלישית בפרס החינוך הארצי[דרוש מקור], נבנו 5 בתי ספר ו-20 גני ילדים חדשים[דרוש מקור]. ממוצע הבגרויות במערכת החינוך בעיר עלה מ־60% ל־90%. בנוסף, הוקמה נבחרת רובוטיקה עירונית שזכתה בעשרות פרסים ומדליות בתחרויות בינלאומיות והוקמה שלוחה של האוניברסיטה הפתוחה בעיר. תקצוב אגף הצעירים גדל משמעותית ומספר הסטודנטים בעיר עלה[דרוש מקור]. ב-22 באפריל 2018 נחקר ביטון במשטרה ביחידת להב 433 בחשד לביצוע עבירות של הטרדה מינית כלפי עובדת בעירייה. התיק נסגר מחוסר אשמה. ב-30 באוקטובר 2018 התמודד ביטון פעם נוספת לראשות עיריית דימונה ונבחר שוב ברוב של 51% מקולות הבוחרים, לעומת 48% של יריבו ניסים פרץ. בינואר 2018 חתם על הסכם הגג הגדול ביותר שנחתם עד אז בין הממשלה ורשות מקומית. במסגרת ההסכם התחייבה המדינה להשקיעה כ־5 מיליארד שקל בעיר במטרה להקים כ-31 אלף דירות עד 2024. בספטמבר 2020, השיק ביטון תוכנית להקמת פארק השעשועים הגדול בישראל בדימונה ותוכנית להקמת מכללת ללימודי אבטחת מידע ומידענות סייבר. בבחירות למועצת דימונה ב־28 בפברואר 2024, זכה ביטון ב־66.78% מהקולות לעומת כ־33.66% לאבי בן זיקרי. בדצמבר 2019 נכלל ברשימת 100 המשפיעים בישראל של מגזין העסקים "TheMarker. בשנת 2020 היה ביטון בין מקבלי אות בן-גוריון מטעם אוניברסיטת בן-גוריון. נשוי לאורית ולהם ארבעה ילדים. מדיה וקבצים בנושא בני ביטון בוויקישיתוף מאמרי בני ביטון, באתר "TheMarker" סטלה קורין-ליבר, יובל אזולאי, ‏"אי-אפשר לפתוח כל עיתון ומהדורה עם 'ביבי ככה ושרה ככה'", באתר גלובס, 10 באפריל 2017 יעל דראל, נחתם הסכם הגג לדימונה: תוספת של כ-30 אלף דירות בעלות של כ-5 מיליארד שקל, באתר TheMarker‏, 29 בינואר 2018 יעל בלקין, ראש העיר דימונה בועידת הנדל"ן: "אמרו לי שאני מטורף. אם ברמת גן לא רוצים תושבים, אנחנו ניקח אותם", באתר TheMarker‏, 24 ביוני 2019 מה הופך את דימונה ליעד נדל״ני כל כך מבוקש בשנים האחרונות?, באתר TheMarker‏, 4 באוגוסט 2021 עודד בר-מאיר, ליאור לרנר, המפסידים והמנצחים בישובי הנגב מדברים, באתר mynet (כפי שנשמר בארכיון האינטרנט), 23 באוקטובר 2013 דרור פויר, ‏סערה בדרום: הבחירות בדימונה הידרדרו למלחמה עדתית, באתר גלובס, 5 באוקטובר 2013 גלי לויטה ליבוביץ', מה עומד מאחורי המהפך בדימונה, באתר TheMarker‏, 25 ביולי 2022 ספיר פרץ, ‏ארנונה רדיואקטיבית: הכור הגרעיני יעבור לתחום השיפוט של דימונה - ויגדיל שטח העיר ב-125 אלף דונם, באתר גלובס, 25 באוקטובר 2004 אריק מירובסקי, סער הכריע: המועצות האזוריות בנגב יאבדו הכנסות מארנונה לטובת הערים, באתר TheMarker‏, 18 באוגוסט 2014 צחר רותם, מסי מפעלים יועברו ממועצת תמר לערי פיתוח, באתר הארץ, 22 בדצמבר 2002 אורן זיו, מאות בתי בדואים ייהרסו לטובת קו רכבת שלא יכלול עבורם תחנה, באתר "שיחה מקומית", 4 באפריל 2021 מנחם שטאובר, ‏ראש עיריית דימונה בני ביטון נחקר בחשד להטרדה מינית, באתר גלובס, 22 באפריל 2018 מנחם שטאובר, ‏חוסר אשמה: נסגרה החקירה נגד ראש עיריית דימונה בני ביטון, באתר גלובס, 23 באוגוסט 2018 סמי פרץ, הסכם גג ל-100 אלף תושבים בדימונה - פנטזיה או בלוף?, באתר TheMarker‏, 30 בינואר 2018 יעל דראל, כאן יוקם פארק השעשועים הגדול בישראל, באתר TheMarker‏, 17 בספטמבר 2020 פלד ארבלי, ‏התחזקות משמעותית לדתיים: התוצאות הדרמטיות בבחירות בדרום, באתר מעריב אונליין, 28 בפברואר 2024 יעל דראל, בני ביטון, באתר TheMarker‏, 25 במאי 2022